Paródia anyag0. – A paródia

Paródia

A paródia (görög paródeo 'dalt gúnyosan, eltorzítva előadni') valamely jól ismert mű, műfaj vagy stílus gunyoros, komikus hatású utánzása; célja a komikus hatás kiváltása, a nevettetés. Szerzője valamely mű formai jegyeit utánozza, annak tartalmától elválasztva. A stílust megfosztja funkciójától, rámutat jellegzetességeire, így kelt nevetést. Paródiát csak fontos és eredeti jelenségről lehet és érdemes írni. A legrégebbi paródiák az ókorból valók. A Kr. e. 6-5. században keletkezett Békaegérharc a homéroszi eposzokat parodizálja. Szintén egy műfajnak, a lovagregénynek a paródiája Cervantes Don Quijotéja, 1615. A magyar irodalomban parodisztikus szándékkal íródott Csokonai Dorottya, 1799 és Petőfi A helység kalapácsa, 1844 című vígeposza. Karinthy Frigyes Így írtok ti, 1912című, napjainkban is igen népszerű paródiagyűjteménye nemcsak szerzők modorát utánozza, hanem műfajokét, irányzatokét is.
A paródia nem új keletű irodalmi műfaj, gyökerei az antik irodalomig nyúlnak vissza. Maga a szó is görög eredetű, a paródeo azt jelenti, hogy hasonlóan, de torzítva előadni a dalt. Lényege szerint tehát gúnyosan utánoz valamilyen művet vagy műformát, stílust, olyan tartalommal töltve meg azt, amely csúfolódva mutat rá a forma hordozta szokásos, illetve elismert értékek kétes voltára. A formát meghagyja tehát, s azt közönséges, mindennapi, lealacsonyító tartalommal tölti meg. Hatáskeltő minősége a komikum.

A paródia ikertestvére a travesztia. Hatáskeltő mechanizmusa éppen ellentétes a paródiájéval. Lényege, hogy közönséges, aktualizáló stílusban jeleníti meg az ideák és eszmék fennkölt világát.

A persziflázs személyeskedő, kíméletlen gúnyirat.

Karinthy Frigyes Így írtok ti című műve alcímének („Irodalmi karikatúrák”) megfelelően irodalmi torzképeket tartalmaz. Többféle műfaj jelenik meg benne: paródia, travesztia és persziflázs egyaránt. Ugyanakkor már a kortársak megállapították, hogy a művek valójában kritikai költemények, melyekben a célbavett alkotó jellegzetes művét, hanghordozását, világszemléletét és művészetét kritizálja a szerző.

Első kötete 1912-ben jelent meg, a darabok nagy része 1908-12 között keletkezett. Az Így írtok ti hozzájárult a Nyugat költőinek és íróinak népszerűsítéséhez, s egyben az ellenfelek, például a konzervatív Herczeg Ferenc, vagy Szabolcska Mihály és az álnépieskedők lejáratásához. Kosztolányi az alábbiakat írta róla: „Karinthy Frigyes mellettünk és velünk harcolt ezekkel a karikatúrákkal, amelyek látszólag ellenünk irányulnak.” Ugyanakkor a mű Karinthy pályáját és befogadását is befolyásolta. Talán éppen ennek köszönhető, hogy csupán a humoros írók közé száműzte az irodalomkritika és a kortárs közönség. 

Varró Dániel paródiái

Paródia kurzus – 1. óra: Goethe és a fordítás nehézségei

Johann Wolfgang Goethe (gőte, 1749—1832)

Már életében a német irodalom fejedelmének számított, hatása minden európai irodalomban rendkívül jelentős, és e hatás elevenségét mi sem bizonyítja jobban, mint hogy műveit Európában mindenütt újra és újra lefordítják.

Legjelentősebb művei: Faust (drámai költemény), Az ifjú Werther szenvedései

(szentimentalista levélregény), Wilhelm Meister tanulóévei (fejlődésregény), Vándor éji dala (dal)

Lírája összegzi a felvilágosodás és a kora romantika szinte minden jellegzetességét, szemléletét, stílusát, műfajait. Korai verseit a rokokó játékossága és a szentimentalizmus panteisztikus természetimádata jellemzi (panteizmus: a világot Istennel azonosító vallási-filozófiai irányzat). Állandó ihletője a természet, a táj, a szerelem, a múlt, a történelem. Itáliai utazásainak élményei elvezetik a klasszicista műfajok és a klasszicizmus költészetének esztétikájához (esztétika: a művészet és a művészi alkotások elmélete).

Vándor éji dala

1776 után Goethe élete végéig Weimarban élt, a weimari herceg udvarában. De politikai és közéleti feladatai egy idő után azzal fenyegették, hogy teljesen kimerítik benne az alkotó kedvet, ezért újra meg újra hosszabb utazásokat tett a Harz hegységben, Svájcban és mindenekelőtt Itáliában. Itáliai utazásai során ő is megtalálni vélte a test és a lélek szabadságát, harmóniáját, az antikvitás és a reneszánsz emlékeivel megismerkedve az európai kultúra időbeli folytonosságát és szellemi gazdagságát érzékelte, leveleiben lelki megifjodásáról számolt be.

Weimarba visszatérte utáni pályaszakaszának alkotásai azok a dalok (Lied-ek), melyek a népköltészeti alkotások metaforikus kapcsolataival rokon költői képeket használva szólaltatják meg sajátos léttapasztalatukat. Közülük a hagyomány a Vándor éji dalát emeli ki (a magyar irodalomban egy tucatnál több fordításban ismert a vers, és még ma is napvilágot látnak fordítási kísérletei), melyet Goethe a legenda szerint 1783. szeptember 7-én Ilmenau mellett a hegyekben kirándulva költött, és belevéste egy faház deszkájába.

A nyolcsoros vers Goethe egyik leggyakrabban idézett alkotása. A cím megjelöli a műfajt, és a vers formai sajátosságai is – rövid sorok, tiszta rímek – megfelelnek a dal műfaji követelményeinek.

Az egyértelmű forma, az érzelmi, hangulati egyneműség, képi tisztaság, rövidség többféle értelmezést tesz lehetővé. Ennek oka a vers beszélőjének személye: a vándor (archetípus, vissza-visszatérő szimbolikus kép az irodalomban: Odüsszeusz, Don Quijote, Don Juan, Candide, stb.). De a vándor nem azonosítható pontosan, nem tudjuk, honnan hova megy, fáradtsága csak az utazóé, vagy a végső nyugalmat, a halált vágyó emberé.

A költemény az itt-ott, a fent-lent ellentéteire épül, valamint az ember és a természet kapcsolatára, párhuzamaira (csend, nyugalom, béke). A vándor az ember, a természet, az elmúlás nyugalmának metaforája lesz. A pillanatnyi élmény, látvány, érzés időtlenné, örökké válik.

E verset nemcsak gondolatisága, hanem más nyelvre aligha átültethető zeneisége is emlékezetessé teszi. A Vándor éji dalát szokás halál-versként értelmezni, amit a zeneiség és a pihenés sugallatosságán kívül feltehetőleg az is befolyásol, hogy egy másik legenda szerint, amikor a 82 éves Goethe 1831-ben nem sokkal halála előtt meglátogatta Karl August herceget, és nála a szeme elé került a majdnem ötven évvel korábban írott vers egy példánya, könnyezve ismételgette utolsó sorait: „Warte nur balde / Ruhest du auch.”
Johann Wolfgang Goethe: Vándor éji dala

Über allen Gipfeln

Ist Ruh,

In allen Wipfeln 

Spürest du

Kaum einen Hauch…

Die Vögelein schweigwn im Walde,

Warte nur balde

Ruhest du auch.

Eddigi fordításkísérletek a magyar irodalomban:

Tóth Árpád fordítása
Immár minden bércet 

Csend ül,

Halk lomb, alig érzed,

Lendül:

Sóhajt az éj.

Már búvik a berki madárka,

Te is nemsokára

Nyugszol, ne félj…

Kosztolányi Dezső fordítása
A szikla-tetőn

tompa csönd.

Elhal remegőn 

odafönt

a szél lehellete is.

Madárka se rebben a fák bogára,

várj, nemsokára

Pihensz te is.

Móricz Zsigmond fordítása
Ott nyugszik a csúcsokon 

a csend.

És itt a lombokon

alig leng

szellő, ha sejted is.

Az erdőn elhallgat a kis madár,

várj csak, nemsokára már

megnyugszol te is.




Szabó Lőrinc fordítása
Csupa béke minden 

orom.

Sóhajnyi szinte

a lombokon 

a szél s megáll.

A madár némán üli fészkét.

Várj; a te békéd

sincs messze már.

Weöres Sándor fordítása
Valamennyi ormon

Tág csend.

Mindannyi lombon

Átkereng

A gyönge szél.

Madárnép gunnyad az ágra.

Várj, nemsokára

Nyughatsz, ne félj.

Szó szerinti fordítás:

Minden hegytetőn nyugalom van, a facsúcsokon (minden facsúcson) alig érzel egy fuvallatot, a madárkák hallgatnak az erdőben. Várj csak, nemsokára megpihensz te is.

A fordítás nehézségei:

A fordítás nehézségét, ahogy már korábban utaltam rá, a vers tartalmához szorosan kapcsolódó nagyon erős zeneisége adja. Logikus, hogy az ember vagy a tartalomra koncentrál nagyon erősen a fordítás megírásakor, vagy a ritmusra, rímre, vagyis a verszenére. Mindkét megoldás esetében sérül azonban a vers eredeti szépsége, mely a tartalmat a formával összhangban és egyszerre adja elő. Jó fordítás tehát kizárólag az lehet, ami törekszik arra, hogy a vers mondanivalója a szavakban és a megformáltságban is érthetően tükröződik.

Ide kapcsolódik a következő vélemény a Nyugat című folyóirat egy 1930-as évekbeli számából:

„Az érdekes vitához, amely a lefordíthatatlan szépségû Goethe-vers körül támadt, szeretnék néhány mondattal hozzászólni: szerintem a vers két csaknem különálló részre bomlik. Az elsõ rész: Über allen Gipfeln / Ist Ruh, / In allen Wipfeln / Spürest du / Kaum einen Hauch… Szegényes és szaggatott tájkép ez az öt sor, hegyormokat látunk, erdõket, de az egész térséget, a váltakozó távlatot összefogja a „spürest du kaum einen Hauch…” A mozdulatlanság, a nyugalom rögzítése fontos az elsõ öt sorban, és az egésznek a lelke, az eleven ható ereje és döntõ két szava: „spürest du”.

A „spürest du” beleviszi a tájkép nyugalmas hangulatába az egyént és lehetõvé teszi, hogy teljes erõvel bontakozzék ki a második rész. A „ruhest du auch” a vers mindent kiegyenlítõ, nirvánaszerû nyugalmú zárósora csak azért lehetséges, mert az elsõ részben megvolt a „spürest du”. Minden fordítás hiányos tehát, amely nem adja vissza a „spürest du” súlyát és átfogó szubjektivitását, amely azért is érdekes, mert elsõ szám második személyben nyilatkozik meg, és inkább jelenti és fejezi ki a mindenséget, az általános nyugalmat, mint a legalanyibbnak látszó egyes szám elsõ személye.

A „warte nur balde” gyászdal ritmusa és tompa hangzata, a nemigen használt „balde” szó ünnepiessége is elõkészíti az utolsó sor halotti nyugalmát.”

Varró Dániel (parodisztikus) változatai:

Vándor éji dala

(a viccelődjünk azon,

amit nem bírunk lefordítani sorozatból)

Szelidített változat kisebbeknek

Minden orom csupa

öröm,

a lombokon, a

lömbökön

szél szól: lihi.

Madárdaltól nem zeng az erdő.

Örvendj, tekergő,

itt a pihi.

Bunkósított változat nagyobbaknak

A hegytetőn fent

nyugi van,

csak a szél böffent

sutyiban

a lomb közt, de slussz.

A madárkák kussolnak a fákon.

Belőled is, barátom,

kifogy a szusz.

Mitől paródiák a Varró Dániel versek? Mit parodizálnak ki az eredeti versből és milyen eszközökkel?

A paródia valamely ismert irodalmi alkotás fennkölt formában mindennapi vagy alantas tartalommal történő utánzása (tehát elsősorban a formát parodizáljuk ki, a műfajt, stílust, szóhasználatot, verszenét, stb.). Ezek szerint tehát a Varró Dániel versek paródiák, mégpedig nemcsak az eredeti német vers, hanem a fordításpróbálkozások paródiái is. Hogy miért, és hogy milyen eszközökkel éri ezt el Varró Dániel? Kéretik elgondolkodni rajta. (A Nem árulok el mindent, amit tudni kell, hogy kicsit mozgassátok az agyatokat című fejezetből…) A megoldásaitokat a vizsgán elmondhatjátok, értékes nyereményekért cserébe.

Paródia – 2. óra: Csokonai és „stílusai”

Csokonai Vitéz Mihály (1773—1805)

Csokonai a magyar nyelvű irodalom második világirodalmi rangú egyénisége. Egyszerre poeta natus (zseni) és poeta doctus (tudós költő) is. Az alapos poétikai és esztétikai ismeret adott lehetőséget a költőnek arra, hogy egy-egy vers esetében a lehető legjobb eszközöket alkalmazza. Széles magyar és világirodalmi műveltséggel rendelkezett, részben a debreceni kollégiumnak köszönhetően, ahol önképző gyakorlatokon fordítottak kortárs és korábbi költőket egyaránt.

Költészete valóságos stílusszintézis. Az iskolás versgyakorlatokon elsajátított antik költői mintákat mintegy megerősíti a reneszánsz költészet ismerete. De nem idegen tőle a barokkos hagyomány, más műveiben pedig a rokokó stílusjegyei uralkodnak. Sőt a romantika korai magyar poétájának is tekinthetjük őt, ha népies kötészetét a német romantika programjából vezetjük le (meg amúgy is). Megfigyelhetők verseiben az aktuális stílusirányzatoknak való megfelelés is, a felvilágosodás (hisz e korban élt Csokonai) két alapvető stílusirányzata, vagyis a szentimentalizmus és a klasszicizmus, fontos szerepet játszott az életművében. A különböző stílusok elemei verseiben hol egyedül, hol más stílusirányzatok jegyeivel keveredve jelennek meg. Stílusszintézisen tehát azt értjük, hogy Csokonai jó érzékkel és mindig a feladatnak megfelelően választotta ki a poétikai eszközeit.

Műfajai is nagyon sokfélék, a líra műfajok szinte mindegyikében van számottevő alkotása (dalok, ódák, elégiák, epigrammák, gondolati-filozófiai költemények). Költészetének sajátos ízét verseinek nyelve adja. Noha nyelvújítás előtti utolsó költőnk, költészetében nem érződik nehézkesség, mindenre megtalálja a megfelelő kifejezést. Ennek oka hatalmas nyelvtehetsége és korlátokat nem ismerő egyénisége.

Csokonai Vitéz Mihály: Tartózkodó kérelem

Csokonai rokokó költészetének egyik legtökéletesebb darabja ez a dal, amely játékosságával, zeneiségével, kecses eleganciájával szinte megtestesíti az irányzat irodalmi eszményét. A szöveg az udvarlás helyzetére épül, amit a cím is hangsúlyoz (kérelem). A három versszak az udvarlás három szakaszát képviseli: az első még csak körülírja a lírai én vágyakozását, a második a megszólított szépségét magasztalja, végül a harmadik már felszólító módban ismétli meg az elsőben körülírt kérést. Az udvarlás helyzete azzal válik hitelessé, hogy a szöveg felépítése mintegy követi a megszólított elképzelt válaszait, s oldódó tartózkodásával párhuzamosan a lírai én egyre bátrabban kéri szerelmét. De nem válik sem tolakodóvá, sem túlságosan hevessé, hanem végig megmarad a könnyed játékosság keretei között. (Erre utal a címben olvasható jelző.)

Az egyes szám első személyű, szenvedélyes megszólalás ellenpontját a vers zenei tökéletessége jelenti, melyet a tiszta rímek által meghatározott hangzás és a versritmus idéz elő, s amely a vers kecsességét is adja. A különösen dallamos ritmika az időmértékes és az ütemhangsúlyos verselés együttes alkalmazásának, az úgynevezett bimetrikus vagy szimultán verselésnek az eredménye.

A kétütemű nyolcasokat és heteseket Csokonai egy – a magyar nyelvű költészetben korábban nem alkalmazott – időmértékes verslábbal, a ionicus a minore-vel (‿‿ _ _ ) kapcsolta össze, s ez a kor táncmulatságait juttatja eszünkbe: a könnyed, játékos, ritmus mintegy lecsöndesíti a szövegben megfogalmazott szenvedély hevességét. A verszenének ez a gazdagsága ugyancsak rokokó vonás, és igazi formai bravúr, ami annak tudatában válik még inkább nyilvánvalóvá, hogy Csokonai idejében az időmértékes rímes vers önmagában is újdonságnak számított. (Korábban rím csak a magyaros verselésű szövegekben fordult elő, az antik költészet verselési hagyományát újraélesztő deákos költők – híven az ókori poétika elveihez – nem alkalmazták.) Az új verselési technikát, melyet akkoriban nyugat-európai verselésként emlegettek, néhány évvel Csokonai költői tevékenységének indulása előtt Ráday Gedeon alkalmazta elsőként.

A Reményhez

Csokonai egyik legismertebb verse. A szerelméhez írt Lilla-ciklus utolsó darabja, fájdalmas búcsú az elveszített boldogságtól.

Lilla elvesztése, a boldogságról való lemondás tragikus számvetésre készteti a költőt. Ezt a szándékot fejezi ki A Reményhez című költemény, amely így létösszegző versnek is tekinthető. Formai sokszínűsége (rím, időmértékes verselés), a stílusárnyalatok gazdagsága (rokokó, klasszicizmus, szentimentalizmus) és a műfajok keveredése (elsősorban óda, de elégikus hangvétele miatt közelít az elégiához, játékos dallamossága miatt pedig a dalhoz) miatt jól reprezentálja Csokonai egész költészetét.

A szöveg négy szakasza négy jól elkülönített szerkezeti egységet alkot. Az első és az utolsó a megszemélyesített, allegóriaszerűen ábrázolt remény megszólításával, illetve felszólításával indul, majd az istenségként ábrázolt fogalom jellemzésével, illetve a búcsúzással zárul.

A két középső szakasz szinte minden tekintetben ellentétes egymással. Eltérő a két szövegrész értékszerkezete s ennek megfelelően képkincse, hangulata, ritmikája is.

Az arányos, zárt kompozíciót szinte szétfeszíti az érzelmek hullámzása, a kétség és a remény, a bizakodás és a csalódás állandó váltakozása. A múlt és a jelen, a boldogság és ennek elvesztése a rokokó és a szentimentalizmus természeti képeinek (talán itt megjelenik a romantika is) segítségével bontakozik ki:


A költemény a végső kétségbeesés, a halál vágyának képével zárul, a felkiáltások és az élettől való búcsú fájdalmasságát csak a vers fokozott zeneisége és a szavak csilingelő dallamossága enyhíti, mintegy ellentétet is képezve a tartalommal.

Próbálj tanulás közben válaszolni a következő kérdésekre!

1. Mi a jelentőssége annak, hogy a vers megszólítottja, a remény allegorikus  megszemélyesítője nő?

2. A vers kétféle szerkezeti elemzésre is kínálja magát. Hogyan érvelnél amellett, hogy az 1. és a 4., ill. a 2. és a 3. tartozik szorosan össze, vagy amellett, hogy az 1-2. és a 3-4.?

3. Miért tekinthetjük A reményhezt elégiának, mi rokonítja az ódával, és miért érezhetjük az előzőek ellenére dalszerűnek is?*
4. Milyen kapcsolatot látsz a vers gondolati-hangulati anyaga és zenéje, ritmikája, rímelése között?

Varró Dániel: Változatok egy gyerekdalra – Csokonai Vitéz Mihályos változat
Bőgicsélő tarka lényke,

Szívemet lakó tehénke,


Ah, mért lettél ily nehéz?

Faldogáló kicsi szádtól,

Harmatgyöngyös orrocskádtól


Vidor kedvem mért enyész?

Odahagytam borozásim,

Feledém víg torozásim,


Míg te éltetőm valál,

Pegazumról leugortan

Csak terajtad bocigoltam,


Nem csaldosott a halál.

Ám miolta nyögdegélnek

Érzeményim, már az élet


Lillám nélkül mi nekem?

Bibe nélkül mi a porzó,

Szomorú kis bocitorzó,


Fülevesztett szerelem?

Feladatok! (Csináld magad-ciklus)

Keresd meg a paródiában azokat a stílusjegyeket, amikben felismered a Csokonai által használt stílusokat! Nevezd is meg ezeket a stílusokat!

Keresd meg a Csokonai egy-két konkrét művére utaló, azt utánzó sorokat és jegyeket a Varró-versben!

Próbáld meghatározni, hogy ez a „változat” vajon egy konkrét mű parodizálása, Csokonai stílusparódiája, vagy egy műfaj parodizálása-e! Érvekkel támaszd alá a véleményedet!

Foglald össze, mitől tekinthető paródiának Varró Dániel e verse!

Paródia kurzus – 3: Vörösmarty Mihály Zalán futása című nemzeti eposza, és az 

eposzi kellékek

A nemzeti eposz

A XIX. század első felében megerősödő nemesi, nemzeti irodalom igazi talaját az epikában találta meg. A romantika nemzeti múltba fordulása újra felhívta a figyelmet a magyar irodalom hiányosságára: nem állt készen tisztán nemzeti eposz. Sokan foglalkoztak vele, de vagy a téma, vagy a kidolgozás hagyott maga után kívánnivalót. Zrínyi eposza (Szigeti veszedelem – 1645/46.) a barokk hagyományok, keresztény európaiság és a hazafias téma szerves keverékeként csak részben elégítette ki a magyar nemzeti eposz iránti igényt.

Vörösmarty Mihály (1800—1855) elsősorban lírikus, mégis epikájával tűnt föl először a magyar irodalomban. A Zalán futását még Göbrőn (itt volt joggyakornok) kezdte el írni 1823-ban, a  nemzeti eposz megteremtésének igényével, és 1825-re készült el. Megjelenése a költőnek elismerést hozott. Az elégikus hangvétel, az érzelmek, indulatok gazdag lélekrajza, az önálló mitológia (mitológia: hitvilág, istenvilág, a mítoszok összessége) megteremtése, a látomások, víziók gazdagsága romantikus irodalmunk reprezentatív alkotásává tette ezt a művet.

A Zalán futása

A mű tíz énekből álló, hexameterben írott költemény. Erőteljesen merít a Zrínyi-féle hagyományból, és a többi hazai eposzkísérlet is hatott rá, de a klasszikus példa is megemlítendő: a homéroszi hagyomány (Iliász, Odüsszeia) mellett Vergilius hasonlóan honfoglalás témájú eposza is. 

Katonai mű: Sokak szerint a Zalán futása elsősorban katonai mű, ugyanis a történet központjában Zalán seregének megfutamítása, a honfoglalás döntő harca áll. A szöveg nagyobb része csataleírás, seregszemle, haditanács, a harcra készülők bemutatása. A klasszikus eposzi kellékek majd mindegyike megtalálható a műben.

A klasszikus eposzi kellékek: 

(Az eposz meghatározása – csak ha valakinek nem lenne meg: görögül ’szó’-t és ’hexameteres formájú költemény’-t jelent. Az epikai (elbeszélő) műnembe tartozó, kötött formájú (hexameteres) műfaj, illetve műalkotás, melynek rendkívüli képességekkel rendelkező hőse természetfeletti lényektől is támogatva –de nem varázserő révén – nagy, az egész közösség sorsára is kiható tetteket hajt végre.)

1. Költői segélykérés (invokáció): Valamely istenség felidézése, segítségül hívása, hisz a költő nem maga beszél, hanem csak eszköze az őt megszálló, rajta keresztül szóló istenségnek. Az istenidézés, melyet a varázshatású rímelés is erősített, a megszállottság állapotába jutást célozta.

2. Tárgymegjelölés (propozíció): Szoros kapcsolatban van az 1.-vel, hiszen azt jelöli itt meg, hogy miről beszéljen a varázs kényszerével felidézett, a költőt megszálló istenség. A költő személye ezen a fokon teljesen mellékes, később azonban fokozatosan előtérbe kerül a történelem során.

3. A dolgok közepébe vágó (in medias res) kezdés: A szájhagyományozó költészet korában a hősmonda témája nagyjából ismert volt a hallgatóság számára, a költő előadó tehát hallgatósága kívánsága szerint bármely eseménynél kezdhette, s arra térhetett ki, és addig fűzhette egymásba az epizódokat, amire és ameddig a hallgatóság kérte. Ezért a költő előadó alkalmanként hősei szájába adta az addig történtek elmesélését.

4. Seregszemle (enumeráció), vagy egyéb katalógusszerű felsorolás: Általában a cselekmény megindítása (expozíció) után kerül rá sor. Eredete a varázsos költészet korára nyúlik vissza, amikor annak a felsorolása, hogy milyen nagy hősök vannak a seregben, a sereg erő- és nagyságérzetét növelte (ill. a kiváló ősök és tetteik felsorolása az utódok dicsőségszomját is enyhítette…ha már ők nem, legalább az őseik…)

5. Állandó jelzők és ismétlődő kifejezések: A szájhagyományozó költészet sajátossága, hogy meghatározott metrikai (ritmikai) helyzetben, adott szavak és nevek előtt állandó jelzőket használ (egyeseket csak bizonyos nyelvtani esetben), ami nyilvánvaló könnyebbséget jelentett a verset előadása közben fogalmazó költő számára. Ugyanez az oka az ismétlődő helyzeteket (hajnalt, naplementét) kifejező ismétlődő soroknak. Más kérdés, hogy az ismétlődések, nyomatékosító-kiemelő szerepük révén sajátos többlethatást érhetnek el.

6. Epikus (homéroszi) hasonlatok: A nagy terjedelmű, szinte önálló életet élő hasonlatok mindenekelőtt a homéroszi epika sajátosságai; de a későbbi eposzírók ebben is követni próbálták példáját.

7. Csodás elem, isteni beavatkozás (deus ex machina): A „csodás elem” kifejezés nem túl szerencsés, mivel a szájhagyományozó epika korában (és még utána is jó ideig) az istenek beavatkozása az emberek, és főleg a nagy hősök sorsába (akik mellesleg maguk is isteni származásúak voltak), nem csodás volt, hanem érthető és természetes magyarázat az egyébként érthetetlen jelenségekre. Csak az újkori eposzirodalom alkotói számára jelentett nehézséget a csodás elemek szerepeltetése.

Szerelmi idillek: A katonai erények hangsúlyozása mellett az epizódok lírai betétei, szerelmi idillek szakítják meg a történetet. A gyönyörűséges Hajna és a hősi Ete szerelme, illetve a Hajnába reménytelenül szerelmes délszaki tündér története tiszta lírájával Vörösmarty személyes érzéseinek is kifejeződése (1817-1826-ig volt házitanító a Perczel családnál, ahol reménytelen és bevallatlan szerelem fűzte a család lányához, Etelkához, hiszen a társadalmi különbségek miatt Vörösmarty nem is gondolhatott arra, hogy bevallja érzéseit a lánynak. Ezt a reménytelen szerelmi érzést, és a szerelem utáni vágyait írja bele itt az ezen időszak alatt íródott a Zalán futásába).

Romantikus fantázia és valós élmények: A romantikus fantázia és a valóságos élmény kettőségéből születik meg a népmesei alakokhoz hasonlatos délszaki tündér alakja, Vörösmarty talán első fantasztikus hőse. A kettőség egyik oka magában a romantikában keresendő. A nemzeti múlt, dicsőség hangsúlyozása és az érzelmesség azonban szerves egységet alkot. A másik ok Vörösmarty lírai alkata, ami miatt költőisége átitatja epikai alkotásait is. A líraiság meghatározó hangulata itt elégikus, így a múltidézés nem csupán a régi dicsőség öncélú hangoztatása, hanem a jelennek szóló kritika is. E nemzeti eposz tehát egyszerre két igényt is kielégít: hiánypótló mű és nemzetébresztő irodalmi alkotás egyben.

Stílusa: Minden szépsége és nemessége ellenére a Zalán futása mára már nehézkes és fárasztó olvasmány. A részletező leírások, a csatajelenetek zsúfoltsága, a szerelmi idillek bájos világa vagy a reménytelenség fájdalma ma már kissé lassúnak hat. Ám épp ezek az elemek adják az igazi értékét Vörösmarty művének. A nyelv olyan gazdagságában mutatkozik meg, amellyel korábban nem találkozhattunk a magyar irodalomban.
Paródia anyag 6. – Petőfi: A helység kalapácsa

Petőfi Sándor (1823—49): A kurzus szempontjából lényegtelen információk következnek Petőfi életéről, csak annak, akit érdekel, de vizsgán nem akarom hallani. Gyermekkorában Kiskőrösön és Kiskunfélegyházán élt. Petrovics néven született, de maga választotta a magyarosabban hangzó Petőfi nevet később. Költészetének meghatározó témái gyerekkora helyszínei, hangulatai, emlékei.

Az ország számos városában járt iskolába, volt, ahonnan kicsapták, mert tiltott könyvet olvasott óra közben (Ovidius Amores című szerelmes elégiáit), volt, ahonnan édesapja vette ki rossz tanulmányi eredménye miatt. Megtanult németül, franciául, angolul. Gyenge tanulmányi eredményei miatt az apja nem támogatta tovább, ezért 1838—1842 körülig gyalog járta be keresztül-kasul az országot. Előbb katonának, majd vándorszínésznek állt. Megismerkedett közben Jókaival (aki még maga is tanult), s 1842-ben megjelent nyomtatásban első verse (A borozó). 1944 elején elhatározta, hogy végleg felhagy a színészettel, összeírta verseit, s Pestre ment, hogy Vörösmarty támogatását kérje. Megkapta. Vahot mellé került segédszerkesztőnek a Pesti Divatlaphoz, s anyagi helyzete, mely addig nagyon gyászos volt, megszilárdult. Az itt megjelent versei teszik országos hírű íróvá.

1844-ben írta A helység kalapácsa című eposzparódiát, ez év őszén jelent meg első verseskötete, s ekkor kezdett bele a János vitézbe is. Egyéni hangjának jellemzője ekkor a népdalstílus. 1846-ban ismerkedett meg Szendrey Júliával, akit feleségül vett, 1847-ben Arannyal, akivel életre szóló barátságot kötöttek. Tevékenyen részt vett az 1848. március 15-ei eseménysorozatban, majd katonaként a szabadságharcban is. 1849. július 31-én a segesvári ütközetben eltűnt.

Itt jönnek a lényeges dolgok:

A János vitéz előtt jelent meg Petőfi egyik legnagyobb botrányt kiváltó műve, A helység kalapácsa. E csodálatos humorú komikus eposz több mint a műfaj (vígeposz) hasonló alkotásai. Pontosabb a meghatározás, ha eposzparódiának, műfajparódiának nevezzük. Ez nem csak egy humoros, komikus történet, és nem csak a figurák nevetségesek: itt maga a műfaj válik nevetségessé. Petőfi műve szinte ellehetetleníti, hogy bárki a klasszikus műfajjal kísérletezzen, nevetségessé teszi az eposzi hagyományokat az invokációtól kezdve az enumeráción át az állandó jelzőkig.

A kortársak közül sokan Vörösmarty Zalán futása című eposza ellen írt pamfletként* értelmezték Petőfi művét. Ha van is ebben némi igazság, Petőfi célja inkább az volt, hogy a nagyepikai hagyományok korszerűtlenségére és arra az archaikus, provinciális nyelvezetre hívja fel a figyelmet, mely a kor irodalmának fő sajátossága volt. Az eposzparódia azt a radikális nyelvi fordulatot készíti elő, melyet a költői lírai versei képviselnek. A helység kalapácsa nyelvének, drasztikus szókimondásának funkciója a szóvirágos, patetikus stílus parodizálása, így a mű egyben stílusparódia is.

Ahogy azt a szövegértésből is kideríthettétek, részben Vahot buzdította Petőfit egy paródia megírására, s gúnyolódásának céltáblája a Honderű című lap volt, melynek szerkesztője az alábbi sorokkal ajánlotta az újévi számot, azt a „fakadozó bimbót” az olvasók, főként az olvasó honleányok „bársonypuha, hófehér” kezeibe:

„Ápoljátok tündéries íróasztalotok örökzöld repkényei között, s ha kedves lesz a bimbó, engedjétek bájvirággá fakadozni gyönyörű szemeitek édes sugarában s honszerelmes leheletetek drága kéjlegében.”

Tény, hogy a dagályos-cirkalmas stílus paródiája megjelenik Petőfi művében, hiszen a fenti, szóvirágokkal tűzdelt, túlbonyolított mondat parodisztikus változataiban A helység kalapácsa igencsak bővelkedik (gondoljatok a kántor szerelmi vallomására, amit „nem holmi cikorny-beszéddel, / De az érzés egyszerű hangján” mond el, s hasonlítsátok össze a fenti idézettel!). Petőfi azonban nem puszta stílusparódiát írt, hanem eposzparódiát is egyben. S az eposz akkoriban védett műfaj volt, olyasmi, amivel nem illett viccelni. Ráadásul az is tagadhatatlan, hogy az akkori koszorús költő, Vörösmarty Zalán futására utaló –természetesen parodisztikus- sorok is vannak a műben. Bár Petőfi sokat köszönhetett Vörösmartynak, így valószínű, hogy A helység kalapácsa közvetítette bírálat nem személy szerint Vörösmartynak szólt, hanem egy stíluseszmény és egy műfaj elavultságának.

EPOSZPARÓDIA

A helység kalapácsa egy vígeposz, komikus eposz, vagyis az eposz műfaj paródiája. A paródia alapja ebben az esetben az, hogy a szerző követi a műfaj hagyományait, alkalmazza az eposzi kellékeket, ám míg a hősi eposz, a hősköltemény témája mindig valami nagyszabású, egy egész nép vagy nagyobb közösség sorsát befolyásoló esemény (pl. a trójai háború vagy a honfoglalás), addig a vígeposz témája valami kisszerű csetepaté, pl. férjvadászat a farsangon (Csokonai: Dorottya vagy a dámák diadalma fársángon), vagy kocsmai verekedés. A komikum elsődleges forrása itt tehát a műfajhoz kapcsolódó konvenciók (hagyományok) és a konkrét mű témája között feszülő ellentét, valamint az eposzi kellékek egyikének-másikának átformálása.

Az eposz jellegzetességeinek karikírozása* ráirányítja az olvasó figyelmét az eredeti műfajra, ugyanakkor a tárgy meghökkentő megváltozása következtében létrejövő kontraszt (ellentét) el is távolítja. A karikírozás és az ellentétezés így egymást kiegészítve hatnak. Olvasás közben újra meg újra felismerjük a hasonlóságot és a különbséget az eredeti és a paródia között. Az azonosság és a különbözőség állandó egyidejű jelenléte, egymásba játszása a paródia (minden paródia) kulcsa, a komikum elsődleges forrása.
Az órán is átbeszélt kérdésekre adott válaszokból állíthatod össze a tételedet. Én itt csak kulcsszavakat, vázlatpontokat írok, az összeszerkesztés feladata a tiéd! 
Keresd meg a műben az eposzi kellékeket! Miben térnek el a hagyományos eposzi sajátosságoktól?

· invokáció (kifordított invikáció, nem kérés, kijelentés, az elbeszélő személye kerül középpontba, a Múzsára már nincs szükség, ezért hiányzik), propozíció (a téma mássága, a népi, mindennapi, kisszerű) – a kettő sorrendje klasszikusan, és Vörösmartynál is a következő: van egy hős, akinek tetteinek méltó eldalolásához kér a Múzsától segítséget a költő. Itt meg pont fordítva, van egy erős hang, amihez keresünk egy méltó hőst.


· enumeráció (színhelye a kocsma, ez lesz később a csatatér is; a hősök távol állnak a ragyogó, daliás hősiességtől, bemutatásuk is inkább komikus, néhol ironikus)


· deus ex machina (isteni beavatkozás helyett bírói beavatkozás, méghozzá az isteni triász (hármas): a bíró, a kisbíró és persze amazontermészetű Márta hármasának beavatkozása, a „csodás elem” vet véget a harcnak– szintén lealacsonyítás)

· Hol utal a szöveg arra, hogy Bagarja beavatkozása „természetfölötti erők akarata?
· Milyen eszközökkel változtatja a kocsmai verekedés színhelyének látványát valóságos csatatérré Petőfi?
· állandó jelzők (külső és belső tulajdonságra utaló állandó jelzők, ironikus állandó jelzők, a cím- és főszereplő állandó jelzője, a beszélő nevek; parodisztikusak, hiszen vagy ironikusan olyan tartalmat sugallnak, ami nincs, vagy eleve nem utalnak emberi nagyságra) – az állandó jelzők verstani ritmusa (időmértéke) beilleszthető lenne egy-egy hexameter sorba, azonban A helység kalapácsa nem hexameterben íródott, sőt ehelyett meglehetősen szabálytalan ritmikájú sorokban. Sokszor Petőfi egy-egy helyen direkt rontja el a hexametert, hogy ezzel is gúnyolja az eposzok kötelező versformáját, hiszen hexameter is, meg nem is, eposz is, meg nem is.

Emlékezzünk itt arra, amit Andi (a Süti) mondott, vagyis hogy itt is nő miatt robban ki a harc, mint az Iliászban, itt azonban ezen nem is lép túl a történet, a harc nem lesz sorsdöntő, bár persze a falu szempontjából lehetne, de Bagarja segítségével időben közbelép a bíró, s kis falunk megmenekül a pusztulástól.

Persze azért egy dolgot meg kell itt jegyeznünk. Az egyik oldalról nézve Petőfi valóban lealacsonyítja az eposzi hagyományt a népi, mindennapi szintjére, a másik oldalról azonban ugyanezzel a mozdulattal a népit, Fejenagyot, a kántort és Csepü Palkót stb. felemeli az eposzok, a költészet világába, megadva nekik a szerinte már régóta járó helyet a magyar irodalomban (később a János vitézben ugyanígy egy népi hőst emel fel előbb a hatalom, majd a tündérek világába).

A ZALÁN FUTÁSA CÍMŰ VÖRÖSMARTY-EPOSZ PARÓDIÁJA (itt kell ismerni a Zalán futása tananyagát a legjobban)

Említettük, hogy van olyan nézet, amely szerint A helység kalapácsa Vörösmarty Zalán futásának a paródiája is. Persze néhány utalást nemcsak erre, hanem néhány más korabeli műre is felfedezhetünk. (A cím például Garay János A falu kovácsa című, igencsak mesterkélt hangú verses történetére játszik rá.)

Részben csatlakozva az előzőhöz, össze lehet hasonlítani az eposzi kellékeket, vagyis hogy a Zalánban hogy néz ki és mi a szerepe mondjuk az enumerációnak, és ugyanez milyen A helység kalapácsában (érdemes újra megnéznetek és kikeresnetek az eposzi kellékeket a Zalánból, és összevetni az itteniekkel; az eredmény nagyjából ugyanaz lesz, mint amit az eposzparódiánál is megállapítottunk). Ugyanígy össze lehet hasonlítani a témát és a tárgyat is, valamint a szereplőket is (emlékezzetek, Balázs észrevette, hogy Fejenagy akár párducos Árpád paródiája is lehet, míg Bagarja Zalán követéé és tanácsadójáé. Gondolkozzatok el azon, hogy miért paródiái ők a Zalán szereplőinek, s ugyanígy kacagányos Ete és vitéz Csepü Palkó, valamint deli Hajna és szemérmetes Erzsók összevetésén is gondolkodhattok!)

Olvasd el a Zalán futása elejét (előhangját), és vesd össze az alábbi idézettel! Keresd meg Petőfi szövegében az utalásokat! Hogyan ironizálja a költő Vörösmarty fordulatait? Keress még hasonlóan egybecsengő részeket! (a vizsgán a válaszokat is tudni kell, aki bejárt órára, és emlékszik is rá, mit csináltunk ott, az ebből a szempontból (is) előnyt élvez)

1. „Oh kántor uram!
Hát elmegy a nap,
Megjön az alkony,
Utána az éj,
Elülnek a csirkék
És ludak és verebek,
Mielőtt ügyesen szőtt
Tervünknek drága gyümölcs megérik?”



2. „Példádon okuljanak a késő unokák,
Hogy kell csábítni az ártatlanságot,
Hogy kell konkolyt hinteni
Két szerető szívnek
Tisztabuzája közé!”


3. 
 „Az enyészet gyászlobogója
Leng a szomorú csatatéren.
Tápászkodjék föl, bíró uram,
És menjünk szaporán!
Mert csak bíró uram az, 
Ki követ hinteni képes 
A rohanó romlásnak elébe.”

4. „Merre Bagarja uram,
Test-épületének
Élő oszlopain,
Oh merre szalad kend
Gyors szaladással,
Mint a kukligolyóbis?
Hát férfihoz illik
Megfutamodni a harci veszélytől?
Lemondani a csatabajnak
Hősi jutalmáról,
A dicsőség tölgykoszorújáról?”


STÍLUSPARÓDIA

Említettük azt is, hogy van olyan vélekedés, miszerint A helység kalapácsa eredetileg stílusparódiának íródott. A mű értelmezőinek egy része, talán éppen ezért, nem eposzparódiának, hanem stilparódiának tekinti elsősorban, mondván, nem a komoly eposz, hanem általában a divatos dagályosság*, egy álművészeti irányzat paródiája. Mások szerint a romantika és reformkor divatos novellairodalmának erőltetett stílusát gúnyolja ki Petőfi a műben. Kétségtelen, hogy Petőfi műve akkor is komikus, ha nem műfajparódiaként olvassuk, azokat is megnevetteti, akik eposzt sohasem olvastak, az eposzi kellékekről sohasem hallottak.

Többféle stílust használ Petőfi ebben a műben, s már pusztán ennek a stílusvegyítésnek a felfedezése is érdekes, hiszen önmagában komikus hatást kelt. A körülményeskedő, dagályos stílus a paródiában szükségképpen eltúlozva jelenik meg, a túlzás pedig a komikum legfontosabb forrása. 

Kikereshetitek a fennkölt (ünnepélyes) és az alantas (parlagi, vulgáris, durva) szavakat a műből, vagy legalábbis kb. 10-10-et. Ha jobban megnézitek az ünnepélyes részeket tartalmazó szavakat, általában szándékosan körülményesen megfogalmazott részekben találjátok őket. Ha szintén megnézitek a Stílusirányzatok című segédanyagból a fentebb stíl jellemzőit, észrevehetitek, hogy Petőfi gúnyolja törekvéseiket, hiszen a dagályos stílus ennek az irányzatnak a kései, félresikerült hajtása.

Még szintén az ünnepélyes szavakat tartalmazó részeket összevethetitek például a romantika túláradó érzelmeivel, heves indulataival, szókészletével, de a vulgárisabb kifejezéseket, szavakat tartalmazó részek közül is vannak olyanok, amik pont eltérő szóhasználatukkal a romantika érzelmi hevességét és fennköltségét parodizálják.

A helység kalapácsában megjelenő stílusparódia eszközeit három nagy csoportba sorolhatjuk: a kontraszt, a nyelvi normától való eltérés (deviancia) és az irónia (látszólagos dicséret mögé rejtett gúny).

1. A kontraszt – a komikus hatást az imitált** stílus magasztos, ünnepélyes hangneme, és az ezt hirtelen felváltó köznapi, olykor alantas, útszéli stílus között feszülő ellentét okozza. 
Hogyan, hány lépésben fokozza le a szöveg stílusát Petőfi az alábbi idézetben? Keress hasonló példákat a stílusváltás okozta komikumra a műben!

„Hah, de mi szörnyű zaj,
Mily lárma riasztja
Egyszerre az egyház
Temetői nyugalmát?
Mennydörgés?
Vagy kásának forrása fazékban?…
Nem!
Ott ember hortyog.”

2. A köznyelvi normától való eltérés (deviancia) – ez önmagában természetesen nem feltétlenül dagályosság, sőt a művészi nyelvhasználat egyik fontos sajátossága. Akkor válik komikussá, ha túlságosan gyakran él vele a szerző, ha erőltetett vagy felesleges, öncélú, vagy éppen értelmetlen, nem logikus. Fajtái lehetnek: körülményes körülírás, szépítés (eufemizmus), szószaporítás, felesleges szavak. Keress rájuk példákat a műben!


3. Irónia – Milyen eszközök teszik ironikussá az alábbi szövegrészt? Keress hasonló megoldásokat a műben!

„Regényes domb tetejében

A helység nyúgati részén,

Honnan faluszerte

Legjobban látni sarat, port,

Már mint az idő járása vagyon; - 

Mint mondom: a helység

Nyúgati részén,

Környékezve csalántól

S a növények több ily ritka nemétől,

Áll a díszes kocsma, a mellyet

Sajátjának nevez

Isten kegyiből

És egykori férjének szorgalmából

A szemérmetes Erzsók asszony…

Mint ők nevezék.”
	Néhány ismétlő kérdés, amely segítheti a tanulást:

1. Mi az eposz? Sorold föl az úgynevezett eposzi kellékeket!

2. Mi az időmértékes verselés? Milyen verslábakat ismerünk? Mi jellemzi a hexametert?

3. Mi a komikus eposz? Milyen magyar példákat ismersz rá?

4. Mi a paródia két legfontosabb módszere, eszköze?

5. Milyen módon parodizálja Petőfi az eposz műfaját?

6. Milyen eszközökkel parodizálja a korszak irodalmának finomkodó stílusát?

7. Mi jellemzi A helység kalapácsa verselését?

8. Hogyan parodizálja Petőfi Vörösmarty Zalán futása című művét?

9. Milyen elméleteket ismertél meg arról, hogy ki vagy mi ellen íródott A helység kalapácsa? Melyik elméletet találod a leginkább meggyőzőnek?


 Készülés közben érdemes minden általam említett jellemzőhöz példát keresni a szövegből (ott is, ahol ezt külön nem kértem). És a szöveg közben feltett kérdések közül a vizsgára természetesen azokra is tudni kell a választ, amit itt most nem válaszoltam meg, hanem rátok bíztam. Már csak azért, mert enélkül csak bemagolt szóhalmaz ez az egész, de azokkal együtt saját gondolatoddá és tudásoddá válik, amiről beszélünk, na meg kicsit az agyad is dolgozik (mindezt persze nem egyvalakire értem, hanem mindannyiótokra, akik olvassátok). Üdv!

PARÓDIA KURZUS – 7: Ady Endre

Életrajz (ami már megszokottan fölösleges, de annak, akit érdekel): 1877-ben született Érdmindszenten. Nagykárolyon és Zilahon tanult, majd a debreceni Jogakadémián. 1900-ban a nagyváradi Szabadság c. lap munkatársa lett. 1903-ban találkozott Diósy Ödönné Brüll Adéllal, verseinek Lédájával. 1904-ben Léda után utazott Párizsba, s az asszony segítségével megismerte Baudelaire és a századforduló szimbolista költőinek verseit. 1911-ig még ötször volt Párizsban. A Léda-szerelem versei pl.: Héja-nász az avaron; Lédával a bálban. Korábban már megromlott kapcsolatuk 1912-ben végleg megszakadt. A szakítás két nevezetes verse: Valaki útra vált belőlünk; Elbocsájtó szép üzenet. 1909-től még fiatal korban szerzett betegsége (vérbaj), éjszakázó életmódja és a narkotikumok következtében egészsége fokozatosan romlani kezdett. 1911-től kezdve levelezett Boncza Bertával, akivel 1914-ben találkoztak először. Egy év múlva házasságot kötöttek. Bertát Ady verseiben Csinszkának nevezte (a játékos névadás eredete, hogy Ady önmagát Csacsinszkynek, így asszonyát Csacsinszkának mondta). A Csinszka-szerelem legszebb versei: Őrizem a szemed; Nézz, drágám kincseimre; De ha mégis? Az 1. világháború kitörésétől kezdve Ady folyamatosan a háború ellen foglalt állást, mindenestől elítélte a készülődő világkatasztrófát. 1918 őszén betegsége súlyosra fordult és 1919 januárjában meghalt.

Innen már lényegesebb: Ady pályája a klasszikus modernséggel egyszerre bontakozott ki Magyarországon, a Nyugat folyóirat első kiemelkedő alkotója és indulásától főmunkatársa. Szemléletének meghatározó vonásai: a magyar nemzeti és történelmi, valamint a kálvinista és ótestamentumi hagyományokhoz való kötődés, a messianisztikus vonásoktól sem mentes politikai radikalizmus. Költészetének, különösen pályája első szakaszában alapvonása a lírai ént felnagyító öntematizálás, a vallomásos és kijelentő hang. Költészete folytatója és lezárója a magyar utóromantikus lírának, ugyanakkor modernsége sok szállal kapcsolódik a szecesszió és a Baudelaire nyomán kialakuló szimbolizmus korszerű szemléletformáihoz is. Életműve később az avantgárd, elsősorban az expresszionizmus tapasztalatával is együtt halad. A pálya második és harmadik szakaszában készülődő szemléleti fordulatának eredményei hozzájárulnak költészetünknek az 1920-as évek végén bekövetkezett későmodern fordulatához. Adynak kulcsszerepe volt a 20. századi magyar líra alakulástörténetében, költészete folytatható hagyományt (is) teremtett.

Első verseskötete 1899-ben jelent meg, de első jelentős művei az 1906-os Új versek c. harmadik kötetben találhatók, amit a modern magyar költészet korszaknyitó köteteként tart számon az irodalmi hagyomány. A kötet darabjai meghökkentően másképpen és másról szóltak, mint amihez a közönség hozzászokott. Az új versnyelv talán legfontosabb jellemzői a felfokozott képszerűség, a szecessziós, szimbolikus-allegorikus kifejezésmód, és a megszokott környezetükből kiemelt s szokatlan környezetekbe helyezett fogalmi, valamint képi vonatkozások voltak. A következő 4 évben egy-egy újabb verseskötete jelent meg. Mi a további munkásságával ezen a kurzuson nem foglalkozunk.

Új vizeken járok

Olvasd el a verset, és próbálj válaszolni a következő kérdésekre (agytorna):

· Milyen költői magatartás és motívumsor jelenik meg a versben?

· Miért tette vajon Ady az Új versek záróversévé e művet?

· Mit állít a vers beszélője a hagyományhoz való viszonyáról?

· Milyen szerepeket vesz fel a versben a lírai én?

· Mi derül ki a beszélő környezetéről, illetve az ahhoz való viszonyáról?

· Milyen költői program olvasható ki a versből?

· Bizonyítsd be, hogy a lírai ént nemcsak az új akarása, de szorongás, félelem is jellemzi!

· Milyen szimbólumokat találsz a versben?

A válaszok megtalálása nagyrészt a ti dolgotok. Itt most csak vázlatos felsorolást fogtok olvasni, a legfontosabb nemtommikről.

· a vers egy ars poetica (költői hitvallás, programadás)
· francia szimbolistákat idéző képrendszer 

(„örvénybe szállani, mindegy: Pokolba, égbe, / csak az Ismeretlen ölén várjon az Új” – Baudelaire: Az utazás; vagy Rimbaud: A részeg hajó; vagy Mallarmé: Tengeri szél)

· a vers kulcsszava a hétszer is előforduló „Új” ( eredetiség, újdonság
· a beszélő egyszerre megrészegült evezős, a Holnap hőse, és a hegedős 

(a középkorban a vándorzenészeket és az énekmondókat nevezték így, ezért a hegedű a lanthoz hasonló költészet-jelképpé vált – vö.: Vörösmarty: A vén cigány)

· a jó és rossz egyenrangú, nem pedig ellentétes érték, így egyszerre jelen lehetnek

· az ismétlések a legfontosabb gondolatokat emelik ki

A muszáj-Herkules

Szintén kérdésekkel kezdünk:

· Milyen mitikus utalást tartalmaz a vers? (kire utal?)

· Keress túlzásokat a versben!

· Kik és milyen tulajdonságaik között feszül szinte ironikusan ellentét?

· A lírai énen belül érezhető-e valamiféle önellentmondás?

· Mit jelent a muszáj ebben a versben?

· Milyen nyelvi jegyektől mozgalmas a vers?

· Értelmezhető-e ars poeticának?

Szintén csak vázlatos megjegyzések:

· mitikusság jellemzi a szereplőket is (Tökmag Jankók (( Herkules), az időbeli kereteket is (álom, halál, „sohse meghalni”)

· a cím különös jelzője kényszerűséget jelez

· nemcsak a herkulesi nagyság és a hígfejű kicsinység, a törpék, a költői én és a sok senki között feszül ellentét, hanem magán az énen belül is

· a küldetéstudat gőgje; párhuzamba állítható Petőfi reakciójával az őt ért támadásokra

Sem utódja, sem boldog őse…

· Milyen ars poeticát fogalmaz meg a vers?

· Milyen alakzatokat fedezel fel a versben?

· Mit fejeznek ki?

· Milyen ellentéteket fedezel fel a versen belül?

· Milyen életérzést fogalmaz meg a vers?

· Milyen a személyiségről, az egyénről alkotott képe a művésznek ebben a versben?

A versben jelen van egyfajta szecessziós önfeltárulkozás, a szecesszió művésze ugyanis széthullónak és bizonytalannak érzi azt, amit tagad, s így szinte megfoghatatlanná válik a különbözés, egyediség alapja. Szerintük a műalkotás írásban rögzített életmegnyilvánulás, s egyedül ennek segítségével hozzáférhető az önmagából építkező és önmagába záruló személyiség.

KARINTHY FRIGYES Adyról írt paródiáinak segítségével (Törpe-fejűek; Moslék-ország) fogalmazd meg, vajon miért kritizálták nagyon sokan Ady művészetét, és milyen szerepet játszanak ebben a kritikában Karinthy paródiái!

Moslék-ország

Az Új Vizeken járok csupán az egyik ihlető forrása Karinthy paródiájának. Nem egyetlen vers torzképét akarja megmutatni a szerző, hanem az Ady-attitűd* karikírozására törekedett. A fölényes és elutasító, gőgös gesztust, a messianisztikus, váteszes hangot fordítja ellentétére. A legsikerültebb elemek közé tartozik a meghökkentő szóösszetételek paródiája (Moslék-ország, Piszok-hazám, Redves-ugar), ugyanakkor más szóösszetételek akár hitelesnek is tűnhetnek (Álom-királyfi, zsir-szivű rém, Átok-város), jellegzetesen Adyt idéző jelentéstartalmuk komoly álarc mögé bújtatott iróniának hat. A hajó-kép a már említett alapműre utal, a fekete szín is jellegzetes tónusa Ady színfestésének és színszimbolikájának. A nyitó két sor mégis inkább Babits Mihály Fekete ország című versére utal a számos adys elem ellenére is. A sorismétlés szintén jellegzetes Adyra utaló jegy. Az ebben rejlő komikus hatást használja ki a Törpe-fejűekben Karinthy.

Miben különbözik Varró Dániel Ady-paródiája Karinthyétól?

Paródia anyag 8 – Kosztolányi Dezső

Kosztolányi Dezső (1885-1936) a Nyugat folyóirat köré szerveződő alkotógárda egyik legsokoldalúbb, de talán a legtöbb vitát kiváltó személyisége volt. 

Pályája (szintén nem lényeg): Szabadkán született, polgári-értelmiségi családban. Gyermekkora betegségektől terhes időszak volt, ugyanakkor az önfeledt boldogságnak, a világra rácsodálkozó ifjú ember terveket és vágyakat dédelgető idilli világának kora is. A gyermekkor emlékei később vissza-visszatérő motívumai lesznek Kosztolányi írásainak. Szabadkán majd Pesten tanult. 1907-ben jelent meg első verseskötete, a Négy fal között, amely a tökéletes forma iránti igényesség és az impresszionizmus hatását tükrözi. Második verseskötete, A szegény kisgyermek panaszai (1910) a költő egyik legegységesebb stílusú és hangvételű kötete, mely irodalmi elismerést és népszerűséget hozott számára. 1913-ban megnősült, felesége Harmos Ilona színésznő volt. A háború Kosztolányit is elborzasztotta: a kezdeti időszakban a nacionalista propaganda hatása alá került, de később megváltoztatta a szemléletét. Rövid, aktívan politizáló időszak után kiábrándult a politikából, s a Pesti Hírlap munkatársa lett. Legjelentősebb művei: A bús férfi panaszai című verseskötet, a Nero, a véres költő, az Édes Anna, a Pacsirta és az Aranysárkány c. regények, és az Esti Kornél-novellák.

Gyógyíthatatlan betegségének (ínydaganat) első tünetei 1933-ban jelentkeztek. (Nem kellett volna annyit pipáznia!) Összesen 9 műtétet hajtottak végre rajta, hogy megmentsék életét. Felesége a nehéz pillanatokban Kosztolányi félrelépése ellenére is mellette maradt, és a végsőkig támogatta.

Ez már lényeg!: Életműve folytatható és ösztönző hagyománynak bizonyult a 20. századi irodalom alakulástörténetében, művészete folytonosságot teremetett a modernség klasszikus és kései szakasza közt. 

A szegény kisgyermek panaszai

1910-ben jelent meg ez a verseskötete, mely a szecesszió, az impresszionizmus, a szimbolizmus és az expresszionizmus jegyeit is magán viseli. Ezek a versek nemcsak visszaálmodják a gyermekkort, hanem a pillanatnyi benyomások helyett az emberi tudat legmélyebb rétegeinek feltárásával átfogó létértelmezésre tesznek kísérletet. A gyermek a teljesség ideális képviselője, ő az, aki még észlel olyan dolgokat, amelyeket a felnőtt már nem, hiszen a világot más perspektívából látja. A versek önmagukban lezártak, nem kapcsolódnak egymáshoz, halk, nosztalgikus hangjuk teremti meg a kötet egységét.

A szegény kisgyermek szereplíra, a költő a gyerek álarcát ölti magára, de számol azzal, hogy az olvasó tudja, az álarc mögött felnőtt rejtőzik. A szecesszió jegyében a keresettség és egyszerűség, szándékolt mesterkéltség és csiszolatlan naivság összeegyesítésére törekszik. 

1. Mi jut eszetekbe a versfüzér címéről?

2. Mit gondoltok, milyen témák, gondolatok, kérdések vagy hangulatok jelenhetnek meg a versfüzér darabjaiban?

3. Milyen értékek kapcsolódnak a versekben a gyermekkorhoz?

4. Milyennek mutatkozik a felnőttkor a gyermekkorhoz képest a versekben?

Mint aki a sínek közé esett…

A kötet indítódarabja. Meghatározza a versek témáját, ugyanakkor létösszegzés is. Középpontjában a beszélő nézőpontja, és az emlékezés helyzetének megformálása áll. A vers szimbolikus értelmű pillanatot rögzít: a végtelennek tűnő élet múltba vesző gyermeki tapasztalatának, és az élet végességére döbbenő felnőtt kétségbeesésének pillanatát. A beszélő lélekállapotának, tisztánlátásának kivételességét jelzi az „és lát, ahogy nem látott sose még” sor. Az ötször ismételt hasonlat egyrészt nyomatékossá teszi a kitüntetett helyzetet, másrészt a halálhoz mért lét pillanatának távlatosságával jelöli ki a kötet főbb szervezőelveit: a múlttal való szembesülést, az emlékezetet, és a lényeges dolgok összegzésének, megragadásának igényét. Impresszionista vonás, hogy a beszélő látszólag pillanatnyi benyomás rögzítésére törekszik, valamint hogy az emlékezetre érdemes dolgok, illetve emlékek tünékenynek, törékenynek, anyagtalannak tűnnek fel.

Karinthy Frigyes: A szegény kis trombitás szimbolista klapec nyöszörgései című ciklusból

Kérdések: 

1. Vizsgáljuk meg a Kosztolányi-paródia szókincsét és stílusjegyeit!

2. Találunk-e a szimbolizmusra jellemző szinesztéziákat?

3. Vannak-e szövegszerű nyomai a szecesszióra jellemző dekorativitásnak?

Kosztolányi költészetének alapgondolata az élet szentsége, mely a halál kötelességén alapul. Ez legnyíltabban az utolsó versekben, illetve épp A szegény kisgyermek panaszai c. kötetében szólal meg, így a Karinthy által parodizált nyitódarabban is. Összehasonlítva a paródiát az eredetivel, olyan, mintha Karinthy szövege valóságos sűrítménye lenne az ifjú Kosztolányi szecessziós szimbolizmusának. Mindkét vers egyetlen hasonlatra épül, a hasonlított mindkét esetben a lírai én, a hasonló a paródiában szimbólum, Kosztolányi költeményében legfeljebb allegória (ami a halálra vonatkozik). 

Mik utalnak a szimbólum jelentésére? Az utolsó előtti sor, ahol a barna sokkal közvetlenebbül utal a valamire, mint a második sorban például a „távol, ferde illatok” szinesztéziája, s a kókusz is erre utal. A koporsót és a képet szavak már eltávolodnak a szimbólum megfejtésétől, de mint Kosztolányi költészetének kulcsszavai, a meghalás kötelességére és az annak hatására fellobbanó képekre utalnak, vagyis Kosztolányi költészetének alapgondolatánál vagyunk. Így aztán a valamibe való belelépés aktusát párhuzamba kell állítanunk a sínek közé esés aktusával, a meghalással. 

A Mint aki halkan belelépett szimbolikus költeményként való sokszori elolvasása után már a művet a Kosztolányi-versre adott filozofikus válaszként is értelmezhetjük. Ez a válasz nemcsak a Kosztolányi-vers világképének, hanem általában a halál determinálta létnek fölényes kinevetése. A meghalás itt nem mint életellenes, hanem mint gusztustalan érték szerepel. (Halál = szar)

2. versszak	↔	3. versszak


tavasz		↔	ősz, tél


boldogság	↔	boldogtalanság














* Aki nincs tisztában az említett műfajok sajátosságaival, annak melegen ajánlom a Tanodában föllelhető Irodalmi fogalomtár című gyűjteményt (el kell kérni és le kell másolni a megfelelő részt), vagy az internet valamelyik kereső oldalát. Ez minden más nem értett dologra igaz. Ha az csak egy köznyelvi szó, az Értelmező Kéziszótár vagy az Idegen Szavak Szótára is segíthet. Ha semmi sem segít, keressetek meg egy tanárt.


* Általában valaki ellen irányuló gúnyirat


* a jellemző vonások felnagyítása és tömörítése


* fellengzős, zavaros és erőltetett képekkel telezsúfolt (stílusú mű)


** utánzott


* viselkedésmód, hozzáállás

